FI Euroopan unionin virallinen lehti L 47/1

KOMISSION PÄÄTÖS (EU) 2018/229,

annettu 12 päivänä helmikuuta 2018,

Euroopan parlamentin ja neuvoston direktiivin 2000/60/EY mukaisesti jäsenvaltioiden seurantajärjestelmien luokitteluille interkalibrointimenettelyn tuloksena määriteltyjen arvojen vahvistamisesta ja komission päätöksen 2013/480/EU kumoamisesta

(tiedoksiannettu numerolla C(2018) 696)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön vesipolitiikan puitteista 23 päivänä lokakuuta 2000 annetun Euroopan parlamentin ja neuvoston direktiivin 2000/60/EY (1) ja erityisesti sen liitteessä V olevan 1.4.1 kohdan ix alakohdan,

sekä katsoo seuraavaa:

(1) Direktiivissä 2000/60/EY edellytetään, että jäsenvaltiot suojelevat, parantavat ja ennallistavat kaikkia pintavesimuodostumia tavoitteena saavuttaa hyvä ekologinen ja kemiallinen tila. Lisäksi siinä edellytetään, että jäsenvaltiot suojelevat, parantavat ja ennallistavat kaikkia keinotekoisia tai voimakkaasti muutettuja vesimuodostumia tavoitteena saavuttaa hyvä ekologinen potentiaali ja hyvä kemiallinen tila.

(2) Jotta voitaisiin määritellä yksi direktiivin 2000/60/EY pääympäristötavoitteista eli hyvä ekologinen tila, kyseisessä direktiivissä säädetään menetelmästä, jolla varmistetaan jäsenvaltioiden biologisten seurantatulosten ja seurantajärjestelmien luokittelujen vertailtavuus. Jäsenvaltioiden biologisten seuranta- ja luokittelujärjestelmien tuloksia verrataan interkalibrointiverkon avulla, joka koostuu kunkin jäsenvaltion ja kunkin unionin luonnonmaantieteellisen alueen seurantapaikoista. Direktiivissä 2000/60/EY edellytetään, että jäsenvaltiot keräävät tarpeen mukaan interkalibrointiverkkoon kuuluvista paikoista tarvittavat tiedot, jotta voidaan arvioida, ovatko kansallisen seurantajärjestelmän luokittelut direktiivin 2000/60/EY liitteessä V olevassa 1.2 kohdassa olevien normatiivisten määritelmien mukaisia. Jäsenvaltiot jaettiin interkalibrointia varten komission päätöksen 2005/646/EY (2) liitteen osassa 2 määriteltyihin maantieteellisiin interkalibrointiryhmiin, jotka koostuvat jäsenvaltioista, joissa esiintyy samankaltaisia erityisiä pintavesimuodostumatyyppejä.

(3) Direktiivin 2000/60/EY mukaan interkalibrointimenettely on tehtävä biologisten tekijöiden tasolla vertailemalla kansallisen seurantajärjestelmän tuloksia kunkin biologisen tekijän osalta ja jäsenvaltioille yhteisten pintavesimuodostumatyyppien osalta sekä varmistamalla tulosten yhdenmukaisuus kyseisen direktiivin liitteessä V olevassa 1.2 kohdassa vahvistettujen normatiivisten määritelmien kanssa.

(4) Komissio on järjestänyt kolme interkalibrointimenettelyvaihetta yhteisen tutkimuskeskuksen välityksellä. Interkalibrointimenettelyn helpottamiseksi laadittiin vesipolitiikan puitedirektiivin yhteisen täytäntöönpanostrategian osana neljä ohjeasiakirjaa (nrot 6 (3), 14 (kaksi versiota (4)) ja 30 (5)). Niissä esitetään yleiskatsaus interkalibrointimenettelyn keskeisistä periaatteista ja menettelyn toteutusvaihtoehdoista sekä aikataulut ja raportointivaatimukset. Niissä esitetään myös menettely uusien tai tarkistettujen kansallisten luokittelujärjestelmien sisällyttämiseksi hyvän ekologisen tilan yhdenmukaistettuun määritelmään.

(5) Vuoteen 2007 mennessä komissio oli saanut interkalibrointitulokset useista biologisista laatutekijöistä. Ne on sisällytetty komission päätökseen 2008/915/EY (6), jossa esitetään luokkien välisten rajojen arvot, joita jäsenvaltioiden on käytettävä seurantajärjestelmiensä luokitteluissa. Interkalibrointimenettelyn ensimmäisen vaiheen tulokset olivat puutteellisia sikäli etteivät siinä olleet mukana kaikki biologiset laatutekijät. Saatavilla olevat interkalibrointimenettelyn tulokset oli kuitenkin vahvistettava ajoissa, jotta niitä voitiin käyttää direktiivin 2000/60/EY 11 ja 13 artiklan mukaisesti ensimmäisten vesienhoitoa koskevien toimenpideohjelmien ja ensimmäisten vesienhoitosuunnitelmien laadinnassa.

(6) Jotta saadaan täytettyä aukot ja parannettua interkalibrointitulosten vertailukelpoisuutta ajoissa toisia, vuonna 2015 jätettäviä vesienhoitosuunnitelmia varten, komissio käynnisti interkalibrointimenettelyn toisen vaiheen. Toisen vaiheen tulokset sisällytettiin komission päätökseen 2013/480/EU (7). Niiden perusteella interkalibrointi oli toteutettu joissakin tapauksissa vain osittain. Oli myös maantieteellisiä interkalibrointiryhmiä ja biologisia laatutekijöitä, joiden osalta ei ollut mitään interkalibrointituloksia kyseiseen päätökseen sisällytettäviksi.

(7) Kyseisten puutteiden poistamiseksi ja interkalibrointitulosten vertailtavuuden parantamiseksi oli tarpeen järjestää kolmas interkalibrointimenettelyvaihe kolmansia, vuonna 2021 jätettäviä vesienhoitosuunnitelmia varten. Kolmannen interkalibrointimenettelyvaiheen tulokset on sisällytetty tämän päätöksen liitteeseen.

(8) Tämän asetuksen liitteessä esitetään interkalibrointimenettelyn tulokset. Liitteessä olevassa 1 osassa esitettyjen tulosten osalta on toteutettu täysimääräisesti kaikki ohjeasiakirjoissa esitetyn interkalibrointimenettelyn vaiheet. Liitteessä olevassa 2 osassa esitetään raja-arvoineen kansalliset luokittelujärjestelmät, joiden osalta ei ole teknisesti pystytty tekemään vertailtavuusarviointia, koska yhteiset tyypit puuttuvat tai käsitellyt paineet tai arviointikonseptit ovat erilaiset. Koska liitteessä olevassa 1 ja 2 osassa esitetyt tulokset ovat direktiivin 2000/60/EY liitteessä V olevassa 1.2 kohdassa esitettyjen normatiivisten määritelmien mukaiset, jäsenvaltioiden olisi käytettävä vastaavia raja-arvoja kansallisten seurantajärjestelmien luokitteluissaan.

(9) Jos interkalibroituja tyyppejä vastaavat vesimuodostumat on nimetty keinotekoisiksi tai voimakkaasti muutetuiksi direktiivin 2000/60/EY 4 artiklan 3 kohdan mukaisesti, jäsenvaltioiden olisi sallittava käyttää tämän päätöksen liitteessä esitettyjä tuloksia hyvän ekologisen potentiaalinsa määrittelemiseksi direktiivin 2000/60/EY liitteessä V olevassa 1.2.5 kohdassa olevien normatiivisten määritelmien mukaisesti ottaen huomioon kyseisten vesimuodostumien fyysiset muutokset ja niihin liittyvä vedenkäyttö.

(10) Jäsenvaltioiden olisi sovellettava interkalibrointimenettelyn tuloksia kansallisissa luokittelujärjestelmissään, jotta ne voivat asettaa rajat erinomaisen ja hyvän sekä hyvän ja tyydyttävän tilan välillä kaikkien kansallisten tyyppiensä osalta.

(11) Direktiivin 2000/60/EY 8 artiklassa tarkoitettujen seurantaohjelmien laatimisen ja kyseisen direktiivin 5 artiklassa tarkoitettujen vesipiirin ominaispiirteiden tarkistamisen ja ajan tasalle saattamisen yhteydessä saatavat tiedot voivat tarjota uutta näyttöä, jonka perusteella jäsenvaltioiden seuranta- ja luokittelujärjestelmiä voidaan mukauttaa tieteen ja tekniikan kehitykseen. Jäsenvaltiot voivat myös laatia uusia kansallisia luokittelujärjestelmiä, jotka kattavat biologiset laatutekijät tai biologisten laatutekijöiden osatekijät ja raja-arvot, joiden direktiivin 2000/60/EY liitteessä V olevassa 1.2 kohdassa esitettyjen normatiivisten määritelmien mukaisuus olisi arvioitava. Tämä voi johtaa interkalibrointimenettelyn tulosten tarkistamiseen puutteiden korjaamiseksi sekä interkalibroinnin tulosten laadun ja vertailtavuuden parantamiseksi, mikä puolestaan voi johtaa tämän päätöksen liitteessä esitettyjen tulosten ajantasaistamiseen.

(12) Tästä syystä päätös 2013/480/EU olisi kumottava ja korvattava.

(13) Tässä päätöksessä säädetyt toimenpiteet ovat direktiivin 2000/60/EY 21 artiklan 1 kohdassa tarkoitetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

1. Jäsenvaltioiden on direktiivin 2000/60/EY liitteessä V olevan 1.4.1 kohdan iii alakohdan soveltamiseksi käytettävä seurantajärjestelmiensä luokitteluissa tämän päätöksen liitteessä olevassa 1 osassa esitettyjä luokkien välisten rajojen arvoja.

2. Jos jossakin maantieteellisessä interkalibrointiryhmässä ei ole pystytty tekemään vertailuarviointia jonkin biologisen laatutekijän osalta, jäsenvaltioiden on direktiivin 2000/60/EY liitteessä V olevan 1.4.1 kohdan iii alakohdan soveltamiseksi käytettävä seurantajärjestelmiensä luokitteluissa tämän päätöksen liitteessä olevassa 2 osassa esitettyjä menetelmiä ja luokkien välisten rajojen arvoja.

3. Kun kyseessä ovat vesimuodostumat, jotka on nimetty keinotekoisiksi tai voimakkaasti muutetuiksi direktiivin 2000/60/EY 4 artiklan 3 kohdan mukaisesti, jäsenvaltiot voivat hyvän ekologisen potentiaalin määrittelemiseksi käyttää tämän päätöksen liitteessä esitettyjä menetelmiä ja luokkien välisten rajojen arvoja.

2 artikla

Kumotaan päätös 2013/480/EU.

3 artikla

Tämä päätös on osoitettu kaikille jäsenvaltioille.

Tehty Brysselissä 12 päivänä helmikuuta 2018. Komission puolesta Karmenu VELLA Komission jäsen

(1) EYVL L 327, 22.12.2000, s. 1.

(2) Komission päätös 2005/646/EY, tehty 17 päivänä elokuuta 2005, paikkarekisterin perustamisesta interkalibrointiverkon muodostamiseksi Euroopan parlamentin ja neuvoston direktiivin 2000/60/EY mukaisesti (EUVL L 243, 19.9.2005, s. 1).

(3) Common implementation strategy for the Water Framework Directive (2000/60/EC), Guidance Document No 6, Towards a Guidance on Establishment of the Intercalibration Network and the Process on the Intercalibration Exercise, European Communities, 2003. ISBN 92-894-5126–2

(4) Common implementation strategy for the Water Framework Directive (2000/60/EC), Guidance document No 14. Guidance document on the Intercalibration Process 2004–2006, ISBN 92-894-9471–9;

Common implementation strategy for the Water Framework Directive (2000/60/EC), Guidance document No 14. Guidance document on the Intercalibration Process 2008–2011, ISBN: 978-92-79–18997–5

(5) Procedure to fit new or updated classification methods to the results of a completed intercalibration exercise, Guidance document No 30. Technical Report 2015–085, ISBN: 978-92-79–38434–9

(6) Komission päätös 2008/915/EY, tehty 30 päivänä lokakuuta 2008, Euroopan parlamentin ja neuvoston direktiivin 2000/60/EY mukaisesti jäsenvaltioiden seurantajärjestelmien luokitteluille interkalibrointimenettelyn tuloksena määriteltyjen arvojen vahvistamisesta (EUVL L 332, 10.12.2008, s. 20).

(7) Komission päätös 2013/480/EU, annettu 20 päivänä syyskuuta 2013, Euroopan parlamentin ja neuvoston direktiivin 2000/60/EY mukaisesti jäsenvaltioiden seurantajärjestelmien luokitteluille interkalibrointimenettelyn tuloksena määriteltyjen arvojen vahvistamisesta ja päätöksen 2008/915/EY kumoamisesta (EUVL L 266, 8.10.2013, s. 1).